
După ce a studiat vioară și canto la Liceul de Muzică 
„Sigismund Toduţă” din orașul natal, Andra PĂTRAȘ a 
continuat studiile muzicale la Academia de Muzică 
„Gheorghe Dima” din Cluj absolvind studiile de Licenţă 
(2012) și de Masterat (2014) la specializarea Muzicologie. 
Pe parcursul studiilor a participat la numeroase manifestări 
științifice! și concursuri? la care a avut recunoașteri, 
majoritatea lucrărilor publicându-le. Începând cu anul 2012 a 
fost angajată ca secretar muzical? la Academia clujeană unde 
a avut oportunitatea să lucreze în echipe de organizare a 
prestigioase evenimente artistice“. În prezent este studentă la 
studiile de doctorat (a beneficiat de o bursă Erasmus la 
Universität für Musik und Darstellende Kunst, Graz, Austria), din anul 2017 începând să și 
predea ca și cadru didactic asociat doctorand la Academia de Muzică — Facultatea Teoretică? 
şi la Universitatea „Babeș-Bolyai” — Facultatea de Psihologie și Ştiinţe ale Educaţiei. 
Încă din perioada studenţiei, Andra Pătraș și-a manifestat curiozitatea şi interesul pentru 
domeniul etnomuzicologiei, iar ca membră a Ansamblului Icoane a participat la acţiuni de 
culegere, competențele dobândite convergând firesc spre cercetarea doctorală din aceeași 
sferă. 


REZUMAT 


În lucrarea de față ne propunem să aducem în lumină o partitură corală a compozitorului 
Tudor Jarda atât prin prisma analizei structurale, cât și reliefând contextul compunerii 
acesteia. În Suita a III-a bihoreană se îngemănează un limbaj muzical neomodal cu maniere de 
compoziţie în stil folcloric. 

Cuvinte cheie: lucrare corală, suită, limbaj neomodal, caracter folcloric, Tudor Jarda 


1 Simpozionul Muzică românească contemporană corală şi vocal-simfonică, 2009; Simpozionul Music, 
Management and Media, 2012; Simpozionul Muzică şi Filosofie, 2012 și 2014. 

2 Premiul I la Concursul de Analiză Muzicală Contemporană, 2012; Premiul III la Concursul „Mihail 
Jora”, secţiunea Critică muzicală, 2013 și 2014, etc. 

3 Stagii de formare la Universitățile de Muzică din Viena, Bruxelles și Gothenburg. 

+ Concursul Internaţional de Interpretare „Gheorghe Dima”, Festivalul „Cluj Modern”, Festivalul 
„Sigismund Toduţă”, Proiectul „Academia Sighișoara”, Festivalul Mozart, etc. 

5 Disciplinele Cânt popular și Secretariat muzical. 


é Educaţie muzicală. Metodica predării muzicii. 

Un compozitor poate fi caracterizat prin creaţia sa, expunerea, atitudine 
deloc uşoară de a se deschide în fața abisului artei muzicale, poate să fie încărcată 
de responsabilitate, întrucât simţirea, trecută prin actul creator, ajunge la marele 
public prin intermediul creaţiei sale. Dacă considerăm simţirea un tezaur personal 
intim, scos la lumină astfel, poate să devină un tezaur al colectivității. 

Prin intermediul creaţiei o să pătrundem în universul marelui compozitor 
Tudor Jarda! (1922-2007), mai precis din perspectiva analitică a lucrării corale 
Suita a Il-a bihoreană. Creaţia sa cuprinde opere, balete, operete, tablouri 
coregrafice, lucrări simfonice, lucrări camerale, lieduri, piese corale (poeme corale, 
suite corale, coruri), muzică pentru teatru de păpuși și muzică religioasă. Printre 
preocupările sale teoretice se regăsesc, cu mare frecvenţă, scrieri desprinse din 
sfera folclorică: Armonia modală cu aplicație la cântecul popular românesc; Relații 
funcționale în moduri; Doina — gen, formă sau mod de interpretare; Fluieraşi, trişcaşi din 
Leșu; Fluierul cu dop şi fluierul semitranscris fără dop ş.a. Lucrările muzicale abundă 
de atmosfera modal-folclorică, concretizată în armonii modale?, formule ritmice 
care poartă amprenta folclorului, melos folcloric; le-a transfigurat în tehnicile de 
compoziţie specifice secolului XX. Valorificarea folclorului autentic se înscrie într-o 
preocupare constantă a compozitorului, regăsindu-se ca un fir roşu care străpunge 
întreaga sa creaţie. 

O ilustrare cronologică a suitelor corale surprinde preocupări desfăşurate 
pe parcursul a două decenii: 

- 1954, Năsăudeana (suită corală cu acompaniament); 

- 1957, Suita I bihoreană pentru cor mixt; 

- 1957, Suita a II-a bihoreană pentru cor mixt; 

- 1958, Suita a III-a bihoreană pentru cor mixt; 

- 1959, Suită pentru solo sopran, cu cor mixt şi orchestră populară; 

- 1960, Suita a IV-a bihoreană pentru cor mixt; 

- 1975, La fântâna dorului pentru cor mixt (De strigat, Cântec, De-a lungul, Ceteraş cu 
strune bune). 

În același an în care a compus Suita a III-a s-a preocupat și de conceperea 
altor lucrări corale precum: Trei cântece de pe Mureş pentru cor mixt şi Când vii bade 
pentru cor mixt. Lucrările destinate vocilor se regăsesc poate cel mai bine 
reprezentate în creaţia sa, ridicându-l la nivelul unui prolific compozitor al creaţiei 


1 A urmat studiile muzicale la Conservatorul Cluj/Iimișoara având ca profesori mari personalități din 
domeniu: Tudor Vulpescu, George Simonis, Augustin Bena ș.a. Formarea sa ca om de cultură a fost 
îmbogăţită și de urmarea cursurilor de Filozofie unde i-a cunoscut pe Lucian Blaga, D. D. Roșca și 
Liviu Rusu, în calitate de dascăli. Activitatea profesională este definită de multiple ipostaze: trompetist 
în Orchestra Operei din Cluj, profesor la Conservator, secretar al Filialei Uniunii Compozitorilor, 
profesor la Institutul Pedagogic din Târgu Mureș, culegător de folclor; a publicat numeroase articole; 
selecţii biografice din Muzicieni din România — lexicon, Viorel Cosma. 

2 Teoretizate în cursul de armonie modală. 

corale românești. Câteva considerente de ordin biografic ne ajută să înţelegem 
apropierea de folclor: deși s-a născut în mediul urban, rădăcinile folclorice răzbat 
în creaţia sa, acestea trăgându-și seva din valoarea inestimabilă a folclorului, 
dragoste ce i-a fost alimentată de părinţi și de primul profesor de vioară, 
Ionel Şerban. A cules folclor! în 1952, împreună cu Sigismund Toduţă, din Leșu 
(Bistriţa-Năsăud), în 1955, cu un grup de cercetători de la București în zona 
Năsăudului?: „M-a preocupat în mod deosebit folclorul din Năsăud, Maramureș și 
Bihor, dar nu am neglijat nici celelalte zone: Banat, Hunedoara, şi altele”3. A trăit 
sau a activat în Cluj, Bistriţa, Timişoara, Târgu Mureș (aici și-a adus o contribuţie 
semnificativă colaborând cu Institutul Pedagogic, între 1961-1972, unde a predat 
armonie şi folclor) şi Oradea. 

Cele 4 suite bihorene+ se regăsesc editate într-un volum apărut la 
Editura Universităţii din Oradea în 2001, ediţie îngrijită de Felicia Man, partitură 
care, la Biblioteca Academiei de Muzică din Cluj, nu se găseşte5. În practica 
repertorială corală, suitele se interpretează independent una de cealaltă, din păcate 
nu cu mare frecvenţă. O înregistrare pe CD a Suitei a II-a bihoreană se regăseşte în 
interpretarea Corului Filarmonicii de Stat „Transilvania” din Cluj, dirijor 
Cornel Groza, sub denumirea seriei Antologia Muzicii Româneşti, CD 26 cu subtitlul 
Creaţii corale româneşti, Coruri de compozitori români contemporani. La prima audiție a 
înregistrării asistată de partitură răzbat anumite neconcordanţe între textul scris — 
atât muzical, cât şi literar -şi partea sonoră. Având în vedere anul înregistrării, 
2003 (compozitorul încă în viaţă), ne imaginăm faptul că dirijorul şi compozitorul 
au avut o strânsă legătură, dacă au rezultat asemenea diferențe. Concret, s-au 
schimbat/adaptat versuri întregi, ori s-au înlocuit unele cuvinte, s-au adăugat fraze 
muzicale, prin repetare, cum este exemplul primelor 4 măsuri care se reiau în 
întregime pe înregistrare. Prin această incursiune am dorit să subliniem o practică 
folosită de dirijorii corurilor, de a modifica elemente structurale în tandem și cu 
acordul compozitorului pentru a potenţa valenţele expresive ale lucrării muzicale. 

Pentru a particulariza și preciza ipostazele limbajului popular folosit de 
compozitor în Suita a II-a bihoreană, vom recurge la nivelul intrinsec al analizei. 
Acesta are ca scop identificarea și numirea corespondentului procedeului din 
folclor folosit într-o manieră stilizată în creaţia cultă. 


1 Nelida Nedelcuţ, Cu Tudor Jarda despre Tudor Jarda, Editura Tradiţii Clujene, Cluj-Napoca, 2012, 
pp. 19-20. 

2 Constantin Brăiloiu a cercetat aceeași zonă în anul 1939. 

3 Nelida Nedelcuţ, op. cit., p. 24. 

4 Remarcăm denumirea de „bihoreană” a patru dintre suitele sale corale, într-un viitor studiu se justifică 
a fi urmărit de unde acest interes pentru meleagurile bihorene și cum anume se regăsesc stilemele locale 
transfigurate în coruri. 

5 Aici se găsește doar partitura primei suite. 

6 CD realizat cu sprijinul Ministerului Culturii și Cultelor din Fondul Naţional Cultural, în anul 2003. 

Genul de suită presupune alternanța mai multor părți (dansuri) 
contrastante prin caracter și mișcare. Prin conţinutul expresiv, prin semnificație şi 
dramaturgia structurii, suita a influențat apariţia altor genuri și forme muzicale. 
În perioada școlilor naţionale, suita avea originea în dansurile populare, folclorul 
muzical fiind o sursă inepuizabilă de inspiraţie pentru creaţia cultă. În cazul de 
faţă, suita reprezintă o înlănţuire de mișcări şi este alcătuită din 3 părţi, schimbarea 
caracterului fiind notată în partitură cu număr nou de reper. La nivel 
macro-structural, fiecare reper aduce o idee muzicală nouă, din acest motiv 
schimbarea poate fi sesizată cu ușurință. La nivel micro-structural, se prelucrează 
materiale tematice în dezvoltarea părţii a III-a. Întreaga lucrare se bazează pe 
alternanţa repede-lent-repede, acest plan al agogicii coincide cu începutul părților: 
măsura 1, reper 1 (repede) — măsura 50, reper 3 (lent) — măsura 71, Tempo I, adică 
revine la tempo-ul reperului 1 (repede). Arhitectonica nu urmează alternanţa 
presupusă de gen. 

Prima mișcare începe în Allegro și se desfăşoară între măsurile 1-49. 
Materialul muzical al primelor 4 măsuri o să îl numim refren, datorită repetării sale 
de 5 ori în economia lucrării, sub formă variată şi cu rol de liant între schimbările 
tematice. Refrenul este construit astfel: primele 2 măsuri sunt constituite pe 
structura unui tetraton lidic (sol, si, dof, re) cu intervalul de 4+, sunetul sol 
reprezentând şi finala acestuia; acesta se transformă, în măsurile 3 și 4, într-un 
pentacord lidic prin umplerea scării cu sunetul la (sol, la, si, do, re) în care regăsim 
picnonul (sol, la, si). Sunetul la primeşte rol cadenţial, cadența mutându-se pe 
treapta a 2-a a scării, de pe sol pe la. Mutarea cadenţei pe treapta a 2-a este un 
procedeu care îşi trage seva din structurile melodice ale pieselor vocale folclorice, 
întâlnit, cu precădere, în zonele Maramureș și Banat. Remarcăm atribuirea 
debutului vocilor bărbătești de tenor, după care tema se mută, în măsura 3, la 
vocile feminine de sopran, celelalte voci acompaniază armonic această temă în 
caracter modal. 

Exemplul nr. 1: măsurile 1-4, Suita a III-a, Tudor Jarda 

Acest dialog al vocilor bărbătești şi femeiești se păstrează și în continuare, 
fiind o caracteristică de construcţie a discursului muzical. În următorul segment al 
primei părţi, vocile care acompaniază tema comentează într-o scriitură 
contrapunctică: vocea de alto pe un mod mixolidic de pe do (măsura 8) şi vocile de 
tenor şi sopran, pe o structură dorică, (tetratonică sau pentacordică) de pe sol. 
Remarcăm, ca tehnică de compoziţie, suprapunerea modurilor de stare majoră cu 
cele de stare minoră şi transpoziția melodiei la cvinta superioară. De asemenea, 
o caracteristică a cântecelor folclorice este de a muta melodia în altă frază la cvintă 
superioară sau cvartă inferioară, influență maghiară! regăsită în piesele folclorice 
românești. Începând cu măsura 13, tema refrenului apare în ipostază dezvoltată, 
fiind înveşmântată de coloritul întregului aparat vocal: tema în sopran, celelalte 
voci acompaniament armonic. Dezvoltarea folosește elemente ritmico-melodice 
deja expuse. Mijlocul primei părți (începând cu măsura 21) stă sub semnul unei 
creşteri determinate de imperativitatea versurilor care însoțesc muzica, „Că noi 
bine ne vâjim”, conferind valenţe estetice diferite aceluiași material muzical. 

Reperul 2 (începând cu măsura 29) aduce o schimbare în sfera 
tono-modală, prin introducerea unei noi melodii în sfera modului doric cromatizat 
(prin aducerea alteraţiei coborâtoare sunetului mi) sau eolic cromatizat, 
considerând-o a doua idee tematică, tema fiind expusă de sopran, celelalte voci 
acompaniază armonic. În măsura 45 apare refrenul, uşor de identificat, având 
aceeași linie melodică cu același text, „Hai mândruţă să te joc”, intonat de tenori, 
însă cu o dezvoltare în sfera modală și anume adăugarea tetracordului lidic în 
partea inferioară a scării (do, re, mi, fa#) cu cadență tot pe treapta a 2-a, re. Avem 
acum desfășurată descendent scara re2, do#, si, sol, fat, mi, re, do, unde dol are rol de 
subfinală, cadenţa fiind pe re; răzbate intervalul de cvartă mărită bihoreană. 

Revenirea refrenului sub formă amplificată tono-modal marchează 
trecerea la cea de a doua mișcare, al cărei contrast este desemnat şi prin indicaţia 
Andante rubato. Aceasta se desfăşoară între măsurile 50-70. Partea mediană lentă 
aduce o a treia idee tematică şi anume o melodie desprinsă din cântecele doinite cu 
următoarele caracteristici: formă quasi-liberă; melodie ornamentată cu multiple 
apogiaturi anterioare și posterioare, melisme; cadenţe pe sunete lungi. Tehnicile de 
acompaniament sunt fie inserţii de imitație, fie acompaniament armonic, aceste 
înveșmântări subliniind caracterul expresiv-diafan al liniei melodice acompaniate. 
Alternanţa metrică 3/4, 2/4, 3/4, 2/4 ş.a.m.d. este determinată de accentele 
prozodice. 


1 Această formă se regăsește frecvent și în cântecele medievale central-europene. 

Exemplul nr. 2: măsurile 50-54, Suita a III-a, Tudor Jarda 


Legat de versificaţie, aici întâlnim o particularitate folclorică prin faptul că 
se aduce în textul muzical şi se tratează o interjecţie (sunetul atribuit silabei „da”), 
versificația neschimbându-se, ea rămânând pe tot parcursul suitei octosilabică, 
forma acatalectică. 

Mişcarea a treia este introdusă fără apariţia refrenului, trecerea făcându-se 


brusc prin schimbarea tempoului și revenirea melodiei de la reperul 2. 
Se desfășoară pe parcursul a 35 de măsuri (începând cu măsura 71), marcată de 
indicația Tempo I. Structural, această parte este construită din dezvoltarea 
elementelor motivice, tematice, ritmice, deja expuse. Ceea ce se aduce nou în 
această parte putem considera alte tehnici de compoziţie care prelucrează același 
material ritmico-melodic. Spre exemplu, desfășurarea discursului muzical prin 
preluarea ideii textuale, efectul fiind similar desfășurării unui evantai (măsurile 
75-80), scriitura canonică riguroasă (măsurile 82-85), introducerea unui element 
total nou prin inserarea refrenului „Hai,li, lir, li, li”, elementul fiind o amprentă a 
teritoriului dialectal bihorean. Compozitorul a preluat din folclor atât textul, 
stilemă a acestei zone, cât și ritmul specific muzicii de joc din Bihor, primind 
valență de onomatopee, în sens larg. 

Exemplul nr. 3: măsurile 93-94, Suita a II-a, Tudor Jarda 


Finalul este prezentat într-o manieră de unison dublat. Dacă începând cu 
măsura 96 unisonul se regăsește doar la nivel ritmic, intonațional compozitorul 
foloseşte transpoziția la cvintă inferioară (dublare la cvintă, re-sol) între perechile 
extreme de voci, iar vocile interioare aduc inversarea motivului construit pe 

tetratonul lidic, având un discurs muzical în oglindă. Următorul fragment aduce o 
augmentare ritmică (măsurile 99-101), urmând ca finalul să fie la unison 
ritmico-melodic (dublare la octavă). Această pregnanţă a unisonului încheie cu o 
forță expresivă suita corală, procedeul venind tot din folclor. Interpretarea repetată 
monodic a aceluiași material muzical se regăseşte în folclorul genurilor ocazionale, 
a cântecelor de grup. 


Punctăm câteva observaţii concluzive. În Suita a III-a bihoreană, Tudor Jarda 
a folosit principii creatoare pe care le-a preluat din folclor, precum și anumite 
stileme locale bihorene. Acestea se regăsesc la nivel micro- și macrostructural 
astfel: 
- compozitorul nu a folosit citatul folcloric în cele 3 idei tematice principale ale 
lucrării, ci le-a conceput în stil popular; 
- melodică bazată pe structuri modale, extrapolate și la nivel armonic; 
- suprapunerea modurilor de stare minoră cu cele de stare majoră; 
- elementele cu identitate folclorică sunt tetratonurile lidice ale refrenelor, picnon 
în structurile pentacordice, folosirea scărilor care conțin cvarta mărită a scării 
bihorene, folosirea cadenţelor pe treapta a 2-a; 
- folosirea principiului „linie melodică acompaniată” armonic modal sau funcțional 
prin tehnicile: canon, imitație, contrapunct, unison; 
- tehnica sa contrapunctică urmează două direcţii: pe de-o parte scopul expresiv al 
suprapunerilor vocilor, iar pe de altă parte tehnica dezvoltării motivice. Această 
ultimă tehnică are rădăcina în folclorul muzical, construcția limbajului muzical 
folcloric urmând adesea dezvoltarea celular-motivică; 
- din punct de vedere ritmic, inspiraţia folclorică reiese din libertatea ritmică a 
părții mediene (ceea ce reprezintă sistemul parlando-rubato), ori din pulsaţia vie a 
cântecelor de joc folosită la mișcările rapide; 
- în partea lentă a preluat tehnicile de ornamentaţie și de variaţie specifice 
folclorului; 
- la nivelul versificaţiei, folosește graiul local, textul având multe regionalisme sau 
expresii locale bihorene; 
- păstrează versificația octosilabică acatalectică din cântecele populare, construind 
frazele după această organizare. 

Prin tezaurul lăsat, Tudor Jarda este considerat un reprezentant de seamă 
al școlii românești, fiind înscris în istoria muzicii datorită creaţiei sale de o 
expresivitate autohtonă autentică, multe din lucrările sale aderând la limbajul 
neomodal. 

